Alexander Salzmann

Alexander Salzmann (* 11. december 1870, Zavar† 30. marec/1. apríl 1958, Pata) bol slovenský výtvarný umelec a sklomaliar. 

Bol posledným predstaviteľom z maliarskej rodiny Salzmannovcov a býva považovaný za posledného starého majstra slovenskej ľudovej sklomaľby.

Život 
Narodil sa v Zavare do rodiny Salzmannovcov, známych maliarov na sklo, pôvodom z Bavorska. Jeho otcom bol Ferdinand Salzmann.

Vyštudoval stolárstvo, no živil sa umením, v ktorej získal remeselnú zručnosť. Od otca Ferdinanda sa naučil maľovať na sklo a nadviazal na jeho tvorbu. Žil vo viacerých obciach na západe Slovenska, naposledy v Pate.

Tvorba 
Alexander patril k plodným autorom. Niektoré rané diela vytvoril spolu s otcom, pričom jeho podielom na nich bola zrejme len kvetinová výzdoba. Spočiatku tvoril najmä obrázky s náboženskou tematikou: Kristus, Panna Mária, svätá Rodina, Ukrižovanie, Adam a Eva či svätci. Po roku 1920 vytvoril aj diela so svetskou tematikou (jánošíkovská tradícia).

Maľoval aj na papier, skúšal aj portrét. V Západoslovenskom múzeu sa nachádzajú plátna s motívom svätej Kataríny, svätej Barbory a Trnavskej Panny Márie. V 20. rokoch 20. storočia tvoril aj poloobrazy na, ktoré oživoval technikou litografie rastlinným (kvetinovým) dekórom, charakteristickým pre jeho prvotnú tvorbu. Ku koncu života sa vrátil k náboženskej tematike.

Jeho štýl je charakteristický farebnosťou a rustikálnymi rysmi, postavy sú statické. Niektoré motívy majú pôvod v Bavorsku a nemajú na Slovensku obdobu (Premena pri omši svätej, svätá Genovéva). Ku koncu života sa prikláňal ku naturalizmu až k insitnej tvorbe. Maľoval schematicky a v súvislosti s horšiacim sa zrakom používal výrazné a krikľavé farby. Zároveň sa pri výbere motívov podriaďoval požiadavkám zákazníkov, čo dokladá veľké množstvo obrázkov s témou Božského Srdca a Nepoškvrneného Srdca Panny Márie.

Okrem sklomaľby tvoril aj maľované drevené rohové skrinky určené pre sakrálne plastiky do interiérov vidieckych domácností. Dvierka mali vyplnené sklom, ktoré zdobil jemu typickým kvetinovým vzorom.

Obrazy predával súkromne, podomovo či na trhoch. Dnes sa nachádzajú vo viacerých slovenských múzeách či galériách, najmä v Hlohovci, ale aj v Oravskej galérii v Dolnom Kubíne, Východoslovenskom múzeu v Košiciach (1992) alebo Západoslovenskom múzeu v Trnave či Slovenskej národnej galérii v Bratislave.

Referencie

Ďalšia literatúra

Externé odkazy 
 Alexander Salzmann v katalógu Web umenia Slovenskej národnej galérie
 Alexander Salzmann v katalógu Slovakiana Slovenského národného múzea

Slovenské osobnosti nemeckého pôvodu
Osobnosti zo Zavaru
Slovenskí maliari